CELEX: 22013A0321(01)
Language: el
Date: 2013-03-21 00:00:00
Title: Συμφωνία μεταξύ της Ευρωπαϊκής Κοινότητας και του Βασιλείου της Δανίας για τη διεθνή δικαιοδοσία, την αναγνώριση και την εκτέλεση αποφάσεων σε αστικές και εμπορικές υποθέσεις

21.3.2013   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 79/4
            
         Συμφωνία μεταξύ της Ευρωπαϊκής Κοινότητας και του Βασιλείου της Δανίας για τη διεθνή δικαιοδοσία, την αναγνώριση και την εκτέλεση αποφάσεων σε αστικές και εμπορικές υποθέσεις
   Σύμφωνα με το άρθρο 3 παράγραφος 2 της συμφωνίας της 19ης Οκτωβρίου 2005 μεταξύ της Ευρωπαϊκής Κοινότητας και του Βασιλείου της Δανίας σχετικά με τη διεθνή δικαιοδοσία και την αναγνώριση και εκτέλεση αποφάσεων σε αστικές και εμπορικές υποθέσεις (1) (εφεξής «η συμφωνία»), που συνήφθη με την απόφαση 2006/325/ΕΚ του Συμβουλίου (2), οσάκις εκδίδονται τροποποιήσεις του κανονισμού (ΕΚ) αριθ. 44/2001 του Συμβουλίου, της 22ας Δεκεμβρίου 2000, για τη διεθνή δικαιοδοσία, την αναγνώριση και την εκτέλεση αποφάσεων σε αστικές και εμπορικές υποθέσεις (3), η Δανία κοινοποιεί στην Επιτροπή την απόφασή της εάν θα εφαρμόσει ή όχι το περιεχόμενο των τροποποιήσεων αυτών.
   Ο κανονισμός (ΕΕ) αριθ. 1215/2012 του Ευρωπαϊκού Κοινοβουλίου και του Συμβουλίου, της 12ης Δεκεμβρίου 2012, για τη διεθνή δικαιοδοσία, την αναγνώριση και την εκτέλεση αποφάσεων σε αστικές και εμπορικές υποθέσεις (4) εκδόθηκε στις 12 Δεκεμβρίου 2012.
   Σύμφωνα με το άρθρο 3 παράγραφος 2 της συμφωνίας, η Δανία, με επιστολή της 20ής Δεκεμβρίου 2012 κοινοποίησε στην Επιτροπή την απόφασή της να εφαρμόσει το περιεχόμενο του κανονισμού (ΕΕ) αριθ. 1215/2012. Αυτό σημαίνει ότι οι διατάξεις του κανονισμού (ΕΕ) αριθ. 1215/2012 θα εφαρμοστούν στις σχέσεις μεταξύ της Ένωσης και της Δανίας.
   Σύμφωνα με το άρθρο 3 παράγραφος 6 της συμφωνίας, η κοινοποίηση εκ μέρους της Δανίας δημιουργεί αμοιβαίες υποχρεώσεις μεταξύ της Δανίας και της Κοινότητας. Επομένως, ο κανονισμός (ΕΕ) αριθ. 1215/2012 αποτελεί τροποποίηση της συμφωνίας και θεωρείται ότι προσαρτάται σε αυτήν.
   Δυνάμει του άρθρου 3 παράγραφοι 3 και 4 της συμφωνίας, η εφαρμογή του κανονισμού (ΕΕ) αριθ. 1215/2012 στη Δανία μπορεί να πραγματοποιηθεί με τροποποίηση της ισχύουσας νομοθεσίας κατόπιν απόφασης του δανικού Κοινοβουλίου. Σύμφωνα με το άρθρο 3 παράγραφος 5 στοιχείο β) της συμφωνίας, η Δανία κοινοποιεί στην Επιτροπή την ημερομηνία έναρξης ισχύος των εν λόγω νομοθετικών μέτρων.
   
      (1)  ΕΕ L 299 της 16.11.2005, σ. 62.
   
      (2)  ΕΕ L 120 της 5.5.2006, σ. 22.
   
      (3)  ΕΕ L 12 της 16.1.2001, σ. 1.
   
      (4)  ΕΕ L 351 της 20.12.2012, σ. 1.